Source: https://www.najpravo.sk/rodinne-pravo/rady-a-vzory/rady-pre-kazdeho/r/rozvod-manzelstva.html?addToFavorite
Timestamp: 2020-04-01 22:42:43+00:00

Document:
Rozvod manželstva | R | Najprávo.sk - najlepší právny poradca
Rodinné právo / Rady a vzory / Rady pre každého / R
11.2. 2011, 21:34 | Edmund Horváth
Rozvod manželstva je jediným spôsobom zániku manželstva za života manželov. Súd môže manželstvo na návrh niektorého z manželov rozviesť, ak sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia. Súd zisťuje príčiny, ktoré viedli k vážnemu rozvratu vzťahov medzi manželmi, a pri rozhodovaní o rozvode na ne prihliada. Súd pri rozhodovaní o rozvode vždy prihliadne na záujem maloletých detí.
Návrh na rozvod môže podať ktorýkoľvek z manželov. Návrh si môže napísať sám, musí však obsahovať zákonné náležitosti. V súčasnosti neexistuje žiadne univerzálne tlačivo návrhu na rozvod, takže pýtať si „tlačivo na rozvod" na súde je zbytočné. Ak ide o bezdetné manželstvo, návrh treba podať v dvoch vyhotoveniach, druhé vyhotovenie súd zašle druhému manželovi. Ak z manželstva pochádzajú maloleté deti, tak sa návrh podáva v troch vyhotoveniach, keďže jedno vyhotovenie návrhu súd zasiela aj kolíznemu opatrovníkovi, ktorý háji v konaní záujmy maloletých detí.
Návrh možno osobne priniesť do podateľne okresného súdu alebo ho zaslať na adresu súdu poštou.
Na ktorý súd treba podať návrh
Návrh sa podáva na súde, v obvode ktorého mali manželia posledné spoločné bydlisko v Slovenskej republike, ak býva v obvode tohto súdu aspoň jeden z manželov; ak nie je takýto súd, je príslušný všeobecný súd odporcu, a ak nie je ani taký súd, všeobecný súd navrhovateľa.
V konaní o rozvod manželstva nemusia byť manželia zastúpení advokátom. Skutočnosť, či sa dá manžel právne zastupovať advokátom je na jeho rozhodnutí. Zákon to však neprikazuje. Ani skutočnosť, že jeden z manželov má advokáta, neznamená, že si ho musí „zaobstarať" aj druhý manžel. Určite však skutočnosť, že manžela zastupuje osoba právne znalá môže konanie urýchliť, keďže advokát odborne spíše návrh na rozvod, ktorý by nemal mať žiadne vady a môže poskytnúť manželovi oporu na pojednávaní, keďže je v celom súdnom systéme zorientovaný.
Za návrh sa platí súdny poplatok vo výške 66 €, tento sa môže zaplatiť nalepením kolkových známok na prvopis návrhu, ale môže sa zaplatiť aj v hotovosti v pokladni príslušného súdu a potvrdenka o zaplatení sa následne pripojí k návrhu.
Ak by sa účastník chcel dať právne zastupovať advokátom, môže si zvoliť sám advokáta a udeliť mu plnomocenstvo na zastupovanie v konaní. Služby advokáta však môžu stáť približne od 50 € až do 500 €, výška závisí od dohody s advokátom, od konkrétnych okolností daného prípadu a rozsahu požadovaných úkonov (či klient požaduje aj spísanie návrhu, či požaduje účasť advokáta na všetkých pojednávaniach súdu a podobne). Pri návšteve advokáta odporúčame vopred sa dohodnúť na výške jeho odmeny.
Ak by bolo počas rozvodového konania potrebné vypracovať znalecký posudok, napríklad z dôvodu sporu o zverenie dieťaťa, náklady sa môžu zvýšiť o ďalšie stovky eur, nezriedka aj 300 až 400 eur.
Ak je manžel toho názoru, že sú jeho osobné a majetkové pomery také nepriaznivé, že by spĺňal predpoklady pre oslobodenie od súdnych poplatkov, môže o oslobodenie požiadať súd, a to už priamo v návrhu na rozvod manželstva, kde v osobitnom odstavci uvedie, že žiada o oslobodenie od súdnych poplatkov. O oslobodenie od súdnych poplatkov môže požiadať aj dodatočne osobitným listom adresovaným k číslu rozvodového konania. Musí však uviesť a zdokladovať svoje osobné a majetkové pomery, to znamená predložiť potvrdenia Úradu práce, sociálnych vecí a rodiny o výške poberaných dávok v hmotnej núdzi a príspevkov, či rozhodnutie Sociálnej poisťovne o výške invalidného dôchodku a podobne.
Je potrebné byť osobne na rozvodovom pojednávaní?
Častokrát sa manželia boja vzájomnej konfrontácie na rozvodovom pojednávaní, preto sa snažia tomuto pojednávaniu vyhnúť. Je mylným názor, že súd nemôže manželstvo rozviesť bez účasti obidvoch manželov. Občiansky súdny poriadok umožňuje súdu rozhodnúť aj bez účasti druhého manžela. Podľa § 101 ods. 2 O. s. p. súd pokračuje v konaní, aj keď sú účastníci nečinní. Ak sa riadne predvolaný účastník nedostaví na pojednávanie ani nepožiadal z dôležitého dôvodu o odročenie, môže súd vec prejednať v neprítomnosti takého účastníka; prihliadne pritom na obsah spisu a dosiaľ vykonané dôkazy. Mnohí sudcovia však trvajú na osobnom výsluchu obidvoch manželov.
Ako žiadať o úpravu rodičovských práv?
Keď z manželstva pochádzajú maloleté deti (ak sú už deti plnoleté, nerozhoduje sa o zverení ani o výživnom v rámci konania o rozvod manželstva), je potrebné urobiť v návrhu návrh, ako si predstavuje jeden z manželov úpravu rodičovských práv na čas po rozvode. Musí uviesť, komu žiada zveriť maloleté deti do osobnej starostlivosti, v akej výške určiť výživné a ako upraviť styk s maloletým dieťaťom. V návrhu na rozvod manželstva sa môže žiadať aj o zverenie dieťaťa do striedavej osobnej starostlivosti.
Kedy dochádza k zániku manželstva?
Po tom, ako súd vyhlási na pojednávaní manželstvo za rozvedené plynie súdu 30 dňová lehota na písomné vypracovanie rozsudku. V prípade, ak z manželstva pochádzajú maloleté deti, je táto lehota 10 dňová. Po doručení rozsudku, plynie manželom 15 dňová lehota na podanie odvolania. Po uplynutí tejto lehoty sa rozsudok stáva právoplatným. Deň právoplatnosti sa považuje za deň zániku manželstva.
Tipy na urýchlenie rozvodového konania
Kvalitne napísaný návrh a súčasne s návrhom zaplatený súdny poplatok na prvopise návrhu. Vady návrhu spôsobujú, že súd musí na odstránenie vád vyzvať navrhovateľa, čo predĺži konanie približne o dva týždne. Rovnako aj nezaplatenie poplatku a potreba následného vyzvania navrhovateľa na jeho zaplatenie predĺži konanie o približne dva týždne (potreba doručenia výzvy, plynutie lehoty na zaplatenie poplatku, doručenie kolkových známok, evidenčné úkony súdu). Mimoriadne predlžuje konanie aj žiadosť o oslobodenie od súdnych poplatkov, nakoľko súd musí v takom prípade podrobne zisťovať majetkové pomery navrhovateľa, čo predĺži konanie nezriedka o jeden až tri týždne, následne rozhodnúť o úplnom alebo čiastočnom oslobodení a doručiť rozhodnutie.
V prípade ak obidvaja manželia súhlasia s rozvodom a dohodli sa aj na úprave rodičovských práv a povinností, teda najmä komu budú zverené deti a ako sa bude prispievať na výživné, môžu túto rodičovskú dohodu predložiť súdu, ktorý ju môže schváliť a tak odpadá dokazovanie a neistota v tom smere, ako súd rozhodne. Rodičovskú dohodu môžu rodičia uzavrieť aj priamo na rozvodovom pojednávaní.
Ak obidvaja manželia s rozvodom súhlasili, po vyhlásení rozsudku sa môžu vzdať práva podať odvolanie. V takom prípade nebude prípustné podať proti rozsudku odvolanie a rozsudok sa stáva právoplatným dňom doručenia obidvom účastníkom. Súd v takomto prípade vydáva skrátený rozsudok.
Hlasovalo: 3608
child custody NJ
prisla som do New Jersey pred 2,5 roka s manzelok a 2 detmi(5 a 11 rokov) s manzelom som sa tu rozviedla, teraz som sa vydala za Americana, som v procese o viza, mam child custody o mladsiu dceru, manzel ma child custody o starsiu dceru, dievcata odisli na letne prazdniny na SK do babky. Co mozem robit, ak by mi ex manzel alebo svokra robily problem, pri navrate mojej mladsej dcery spet do USA?
katie | 12.08.2014 22:48

References: Súd 
 Súd 
 Súd 
 súd 
 súd 
 súd 
 súd 
 súd 
 súd 
 § 101
 súd 
 súd 
 súd 
 súd 
 súd 
 súd 
 Súd